

LĒMUMS

Ādažos, Ādažu novadā

2024. gada 27. decembrī **Nr. 489**

**Par rezerves zemes fondā ieskaitīto zemes vienību piekritību pašvaldībai**

Ādažu novada pašvaldība kā Carnikavas novada pašvaldības institūciju, finanšu, mantas, tiesību un saistību pārņēmēja turpina pašvaldības pārziņā esošo zemes nekustamo īpašumu ierakstīšanu zemesgrāmatā.

Izvērtējot pašvaldības rīcībā esošo informāciju un ar lietu saistītos apstākļus, tika konstatēts:

1. Atbilstoši Nekustamā īpašuma valsts kadastra informācijas sistēmas (turpmāk – Kadastrs) datiem Carnikavas pagasta teritorijā esošās zemes vienības ar kadastra apzīmējumiem 8052 003 0713, 8052 002 2467 un 8052 002 2470 (turpmāk kopā – zemes vienības) ir ieskaitītas rezerves zemes fondā.
2. Saskaņā ar Ministru kabineta 09.09.2015. rīkojumu Nr. 530 “Par zemes reformas pabeigšanu Carnikavas novada lauku apvidū” (turpmāk – Rīkojums), pamatojoties uz likuma "Par zemes reformas pabeigšanu lauku apvidos" 5. pantu, zemes reforma Carnikavas novada lauku apvidū ir pabeigta. No Rīkojuma projekta sākotnējās ietekmes novērtējuma ziņojuma (anotācijas) 4. punkta izriet, ka Rīkojuma pieņemšana nevar būt šķērslis īpašuma tiesību nostiprināšanai ne valstij vai pašvaldībai uz zemi, kura tai piederējusi vai piekritusi zemes reformas laikā un par kuras piederību vai piekritību pieņemti attiecīgi lēmumi, ne arī privātpersonai.
3. Zemes pārvaldības likums noteic:
   1. 17.panta pirmā daļa - rezerves zemes fondā ieskaitīto zemes gabalu un īpašuma tiesību atjaunošanai neizmantoto zemes gabalu valdītājs ir attiecīgā vietējā pašvaldība līdz brīdim, kad Ministru kabinets izdod rīkojumu par to ierakstīšanu zemesgrāmatā uz valsts vārda vai tie tiek ierakstīti zemesgrāmatā uz vietējās pašvaldības vārda;
   2. 17.panta piektā daļa - valstij un vietējām pašvaldībām pēc zemes reformas pabeigšanas piederošo un piekrītošo zemi izvērtē Ministru kabineta noteiktajā kārtībā divu gadu laikā pēc tam, kad Ministru kabinets izdevis rīkojumu par zemes reformas pabeigšanu attiecīgās vietējās pašvaldības administratīvajā teritorijā vai visās novada teritoriālā iedalījuma vienībās;
   3. 17.panta sestā daļa - šā panta pirmajā daļā minētie zemes gabali, par kuriem šā panta piektajā daļā noteiktajā termiņā pašvaldības un ministrijas Valsts zemes dienesta publicētajos rezerves zemes fondā ieskaitītās un īpašuma tiesību atjaunošanai neizmantotās zemes izvērtēšanas sarakstos nav izdarījušas atzīmi par zemes gabala piederību vai piekritību pašvaldībai vai valstij, piekrīt vietējai pašvaldībai tās administratīvajā teritorijā. Lēmumu par šo zemes gabalu ierakstīšanu zemesgrāmatās pieņem pašvaldība.
4. Atbilstoši Kadastra datiem:
   1. nekustamā īpašuma ar nosaukumu “Siguļu un Gaujas ciemu starpgabali” (kad. Nr. 8052 002 2468) sastāvā ir iekļautas:
      1. zemes vienība 0,0342 ha platībā ar kadastra apzīmējumu 8052 003 0713, kas atrodas Carnikavas pagastā, Ādažu novadā (informācija par zemes vienību - 1. pielikums), kurai noteikts nekustamā īpašuma lietošanas mērķis – “Upju un kanālu, ūdens uzkrāšanas, ūdens regulēšanas un krastu nostiprināšanas būvju apbūve” (lietošanas mērķa kods – 1202);
      2. zemes vienība 0,0088 ha platībā ar kadastra apzīmējumu 8052 002 2467, kas atrodas Carnikavas pagastā, Ādažu novadā (informācija par zemes vienību - 2. pielikums), kurai noteikts nekustamā īpašuma lietošanas mērķis – “Zeme dzelzceļa infrastruktūras zemes nodalījuma joslā un ceļu zemes nodalījuma joslā” (lietošanas mērķa kods – 1101);
   2. nekustamā īpašuma ar nosaukumu “Meldru ielas grāvis” (kad. Nr. 8052 002 2469) sastāvā iekļauta zemes vienība 0,0064 ha platībā ar kadastra apzīmējumu 8052 002 2470, kas atrodas Carnikavas pagastā, Ādažu novadā (informācija par zemes vienību - 3. pielikums), kurai noteikts nekustamā īpašuma lietošanas mērķis - “Zeme dzelzceļa infrastruktūras zemes nodalījuma joslā un ceļu zemes nodalījuma joslā” (lietošanas mērķa kods - 1101).
5. Atbilstoši Carnikavas novada teritorijas plānojuma 2018.-2028. gadam (turpmāk – teritorijas plānojums) funkcionālā zonējuma kartē noteiktajam:
   1. zemes vienības ar kadastra apzīmējumu 8052 003 0713 lielākā daļa (60,3 %) atrodas – Ūdeņu teritorijā (Ū), kas noteikta, lai plānotu un nodrošinātu racionālu un ilgtspējīgu ūdeņu resursu izmantošanu;
   2. zemes vienība ar kadastra apzīmējumu 8052 002 2467 atrodas – Transporta infrastruktūras teritorijā (TR), kas noteikta, lai nodrošinātu transportlīdzekļu un gājēju satiksmei nepieciešamo infrastruktūru, maģistrālo inženiertīklu ekspluatācijas un attīstības iespējas. Tajā ietilpst ceļi, ielas, laukumi, dzelzceļa zemes nodalījuma joslas, inženierkomunikāciju koridori u.tml. teritorijas;
   3. zemes vienība ar kadastra apzīmējumu 8052 002 2470 atrodas - Savrupmāju dzīvojamās apbūves teritorijā (DzS3), kas noteikta teritorijām, kur galvenais zemes un būvju izmantošanas veids ir dārzu ierīkošana ģimenes vajadzībām un dārza māju (vasarnīcu) apbūve ar tai atbilstošu infrastruktūru.
6. Zemes vienību zemes robežas ir kadastrāli uzmērītas, to platības ir mazākas par teritorijas plānojumā paredzēto minimālo zemesgabala platību, kā arī to konfigurācija nepieļauj zemes vienību izmantošanu atbilstoši apstiprinātajam teritorijas plānojumam, tādēļ zemes vienības klasificējamas kā starpgabali.
7. Zemes vienības ir uzņemtas pašvaldības bilances uzskaitē.
8. Ņemot vērā, ka Valsts zemes dienesta tīmekļvietnē publicētie apkopotie izvērtēšanas rezultāti (<https://www.vzd.gov.lv/lv/2015-gada-9-septembra-rikojums>) liecina, ka neviena ministrija nav atzinusi zemes vienības par piekrītošām Latvijas valstij, domei ir tiesisks pamats pieņemt lēmumu par zemes vienību piekritību pašvaldībai un to ierakstīšanu zemesgrāmatā uz pašvaldības vārda.

Pamatojoties uz Zemes pārvaldības likuma 17. panta sesto daļu, Pašvaldību likuma 10. panta pirmās daļas 21. punktu, kā arī domes Attīstības komitejas 11.12.2024. atzinumu, Ādažu novada pašvaldības dome

**NOLEMJ:**

1. Noteikt, ka Ādažu novada pašvaldībai ir piekritīga un uz pašvaldības vārda zemesgrāmatā ierakstāma rezerves zemes fondā ieskaitītā zemes vienība:
   1. ar kadastra apzīmējumu 8052 003 0713 (platība 0,0342 ha), kas ietilpst nekustamā īpašuma ar nosaukumu “Siguļu un Gaujas ciemu starpgabali” (kad. Nr. 8052 002 2468) sastāvā;
   2. ar kadastra apzīmējumu 8052 002 2467(platība 0,0088 ha), kas ietilpst nekustamā īpašuma ar nosaukumu “Siguļu un Gaujas ciemu starpgabali” (kad. Nr. 8052 002 2468) sastāvā;
   3. ar kadastra apzīmējumu 8052 002 2470 (platība 0,0064 ha), kas ietilpst nekustamā īpašuma ar nosaukumu “Meldru ielas grāvis” (kad. Nr. 8052 002 2469) sastāvā.
2. Noteikt, ka lēmuma 1. punktā minētās zemes vienības ir starpgabali.
3. Pašvaldības Centrālās pārvaldes Administratīvajai nodaļai nosūtīt šo lēmumu Valsts zemes dienestam kadastra objektu datu aktualizācijai Nekustamā īpašuma valsts kadastra informācijas sistēmā.
4. Pašvaldības izpilddirektora vietniecei veikt lēmuma izpildes kontroli.

Pielikumā:

1. pielikums - Informācija par zemes vienību ar kadastra apzīmējumu 8052 003 0713;

2. pielikums - Informācija par zemes vienību ar kadastra apzīmējumu 8052 002 2467;

3. pielikums - Informācija par zemes vienību ar kadastra apzīmējumu 8052 002 2470.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU